আদিবাসী সম্প্রদায়ের সংস্কৃতি ফুটে উঠেছে মাজদিয়া রথতলা যুবগোষ্ঠীর পুজোয়

নদীয়া: ৪৯ বছরে পদার্পণ করল মাজদিয়া রথতলা যুবগোষ্ঠীর দুর্গোৎসব (Durga Puja)। দীর্ঘ প্রায় পাঁচ দশকের যাত্রাপথে এই পুজো এলাকায় জমায়েতের কেন্দ্রবিন্দু হয়ে উঠেছে। এবারের বিশেষ আকর্ষণ—আদিবাসী সম্প্রদায়ের সংস্কৃতির ছোঁয়া। তাঁদের জীবনযাপন, পোশাক-আশাক, পরিহিত গয়না এবং প্রকৃতির উপাদান ব্যবহার করে মণ্ডপ সজ্জা করা হয়েছে (District News)।

উদ্যোক্তাদের দাবি, এই থিম শুধুমাত্র আলোকসজ্জার জাঁকজমক নয়, বরং সমাজে এক গুরুত্বপূর্ণ বার্তা বহন করছে—আদিবাসী সম্প্রদায়ের ঐতিহ্য ও সংস্কৃতির প্রতি শ্রদ্ধা। মণ্ডপের ভেতরে দেখা যাবে আদিবাসীদের ব্যবহার্য দ্রব্য, গয়নার প্রতিরূপ, নাচগানের আবহ এবং তাদের প্রকৃতিনির্ভর জীবনযাপনের প্রতিফলন।

আরও পড়ুন: ডঃ সুরেশ চন্দ্র মিত্রের স্মৃতিকে সম্মান জানাতে গোবরডাঙ্গায় আয়োজন করা হল বস্ত্র বিতরণ কর্মসূচি

পুজো কমিটির সদস্যরা জানিয়েছেন, প্রতিবছরের মতো এ বছরও এলাকার মানুষের সক্রিয় সহযোগিতাতেই পুজোর আয়োজন সম্ভব হয়েছে। তাঁদের বিশ্বাস, অভিনব এই থিম স্থানীয় দর্শনার্থীদের পাশাপাশি বাইরের মানুষের কাছেও আকর্ষণের কেন্দ্রবিন্দু হয়ে উঠবে।

পঞ্চমী থেকেই মণ্ডপে ভিড় জমতে শুরু করেছে। উদ্যোক্তাদের আশা, ষষ্ঠী থেকে দশমী পর্যন্ত প্রতিদিন হাজার হাজার মানুষ মণ্ডপে আসবেন। দর্শনার্থীরাও জানিয়েছেন, থিমের মধ্যে দিয়ে আদিবাসী সংস্কৃতির যে পরিচিতি তুলে ধরা হয়েছে, তা নিঃসন্দেহে প্রশংসনীয়। মাজদিয়ার রথ তলা যুবগোষ্ঠীর এই প্রয়াস শুধু দুর্গোৎসবকেই নয়, বরং সমাজের সাংস্কৃতিক বৈচিত্র্যকেও নতুন মাত্রা দিচ্ছে।